**Одговор на образложение на предложени одлуки кон деновниот ред, од група на акционери со право број на акции над 5% за распределба на добивката и исплата на дивиденда за 2020 година**

Почитувани акционери,

До ГД Гранит АД Скопје (Друштвото) по објавениот Јавен повик за одржување на Собрание на акционери на 21.05.2021 година и предложените одлуки од страна на Управниот Одбор за распределба на добивката за 2020 година и одлуката за исплата на дивиденда за 2020 година доставени се нови предлог Одлуки за распределба на добивката и за исплата на дивиденда во кои се предлага:

* распределба на добивката за 2020 година за награда за менаџерскиот тим и раководен кадар во бруто износ од 28.000.000 денари и остатокот како дивиденда за 2020 година во износ од 37.215.607 денари
* исплата на дивиденда за 2020 година да се исплати од акумулираните нераспределени добивки од минати години на Друштвото до 31.12.2008 година, во бруто износ од 45.890.513 денари и заедно со дивиденда од добивката за 2020 година во износ од 37.215.607 денари или вкупно 83.106.120 денари или дивиденда по акција во износ од 30 денари бруто

Кон истите е дадено образложение дека компанијата располага со висок износ на парични средства и еквиваленти на крајот од 2020 година во износ од 174.364.000 денари, дека компанијата има висок износ на акумулирани добивки во износ од 2.473.056,000 денари, дека компанијата има вложувања расположливи за продажба во износ од 829.896.000 денари, дека компанијата нема кредитна задолженост, дека побарувањата од купувачи значително ги надминуваат обврските кон добавувачите што ја прави финансиката ситуација на компанијата дополнително солвентна и ликвидна.

Како одговор на даденените предлог одлуки и образложението кон нив Управниот одбор на своите акцонери дава осврт на финансиската состојба како следи:

* Согласно билансите на Друштвото на ден 31.12.2020 година, Друштвото располага со парични средства и еквиваленти во износ од 174.464.000 денари, но истите преставуваат само 2,4% од вкупните средства што не преставува висок износ, туку истите се парични средства кои ги подмируваат тековните трошоци на Друштвото (трошоци за вработени, плаќање на тековни набавки за проектите во зимски услови кога градежната оператива работи во отежнати услови)
* Побарувањата од купувачи во износ од 1.591.069.000 денари ги надминуваат обврските кон добавувачи во износ од 1.231.144.000 денари, но треба да се има во предвид дека побарувањата од купувачи вклучуваат побарувања за задржани депозити од инвеститорите во износ од 542.156.000 денари кои ќе бидат предмет на наплата по завршување на градежните проекти што може да биде во период подолг од 1 па и повеќе од 10 години, зависно од договорните услови. Од друга страна, обврските кон добавувачи вклучуваат обврски за задржани депозити кон подизведувачи во износ од 190.456.471 денари. Според ова, тековни побарувања за наплата остануваат износ од 1.048.913.000 денари, додека обврските кон добавувачи за плаќање намалени за задржаните депозити би биле во износ од 1.040.687.529 денари. Исто така, треба да се има во предвид дека побарувањата вклучуваат и нефактурирани/неситуирани, а извршени градежни работи во износ од 496.765.000 денари кои допрво треба да се одобруваат од инвеститорите и надзорите на проектите во наредната 2021 година, при што за таквите проекти Друштвото врши тековно плаќање на добавувачите (материјали и енергија) и на подизведувачите за работна рака и тековни трошоци кои износи се движат околу 150 милиони денари на квартално ниво.
* Износот на тековните обврски на ГД Гранит АД Скопје исто така вклучува и обврски за примени аванси во износ од 555.426.000 денари, кои намалени за износот на дадени аванси од 206.465.000 денари изнесува 348.961.000 денари, кои претставуваат обврски на друштвото кои треба да се изработат во наредната година или две и да се финансираат без притоа да има прилив на средства од инвеститорите
* Друштвото располага со акумулирана добивка во износ од 2.473.056.000 деанри која е создадена од работењето во сите изминати претходни години, при што ако се направи подлабока анализа на билансот на состојба ќе може да се согледа дека акумулираната добивка како вишок на средства создадени во долгогодишното работење е вложена во:

(а) вишокот на тековни средства над тековни обврски во износ од 1.539.039.000 денари од кој најголем дел се вложувањата во залихите и тоа становите за пазар, земјиштето на Олимписко село наменето за градба и тековните залихи,

(б) вложувањата во акции на КБ во износ 829.896.000 денари,

(в) дадени долгорочни заеми во Мали хидроелектрани во износ од 273.393.000 денари како и во недвижниот имот и опремата во која Друштвото изминатите години секоја година има вложувања по минимум од 200 милиони денари.

Накратко ова значи дека акумулираните добивки на Друштвото не се расположливи во високо ликвидни средства, туку во вложувања кои треба да дадат стабилен принос во наредните години

* Дополнително ако се проанализира извештајот за парични текови за 2020 година, ќе може да се согледа дека друштвото има негативен оперативен паричен тек од близу 35 милиони денари пред се како резултат на намаленото оперативно работење во 2020 година во однос на 2019 од близу 20% и дека таквиот одлив на пари од оперативно работење е финансиран со повлекување на парични средства од уделите во парични фондови акумулирани од претходните години
* Точно е дека компанијата на ден 31.12.2020 година нема кредитна задолженост спрема банките, но од друга страна Друштвото користи банкарски гаранции во износ од 58 милиони ЕВРА за кои се плаќаат годишни провизии на банките од приближно 30 милиони денари и кои гаранции се неопходни за извршување на градежните проекти (тендерски гаранции, гаранции за квалитетно извршување на работите, авансни гаранции и гаранции за гарантен период).

Непостоењето на кредитна задолженост треба да се гледа низ призмата дека друштвото ќе нема трошоци за камати кон банките, а со тоа би се овозможило и поголема добивка за акционерите во идниот период

* Исто така треба да се има во предвид дека во 2021 година постои одлука на НБРСМ за времено стопирање на исплатата на дивиденда од страна на банките до 30.09.2021, како и неизвесноста со КОВИД 19 пандемијата, кои ќе имаат значаен ефект на ликвидното работење на Друштвото, а чија наплата во 2021 година се уште е многу неизвесна и под знак прашање, при што забраната на НБРСМ го надминува периодот предвиден за исплата на дивиденда од страна на акционерските друштва до 30.09.2021
* Предлогот за распределба на добивката за 2020 година за дивиденда наместо за реинвестирана добивка како што е предложено од Управниот Одбор, би имало даночни реперкусии во 2021 година со оглед дека таквиот износ нема да може да се користи како даночно ослободување за данок од добивка што е пракса во сите претходни години, а посебно во услови кога секоја година се вложува во нова опрема и механизација

Поради сите претходно наведени работи, Управниот Одбор очекува дека со презентираните факти акцонерите ќе ја поддржат предлог одлуката за исплата на дивиденда за 2020 година предложена од Управниот одбор, имајќи ги во предвид состојбите во економијата, градежниот сектор, како и последиците и траењето на пандемијата со крајна цел да се задржи ликвидноста и стабилноста на Друштвото.

Од Управниот одбор

Скопје, 04 мај 2021 година